謝朱汀守惠古風
作者：包恢
朝代：宋

paragraphs: 民何業於鹽，由生在水國。
因之利其利，資生本無責。
未能損與之，盡絕豈爲得。
後世與古異，以此命爲脈。
如寬之一分，不禁之太迫。
上下亦相安，何至遽相阨。
柰何籠之盡，一線路亦塞。
乘以風氣惡，遂至大作慝。
舟聚至數十，衆聚動數百。
殺越人於貨，禍烈恣慘刻。
誰謂在王畿，有此凶焰赫。
深爲腹心憂，非但股肱厄。
聖上欲並生，猶未忍誅謫。
欲如渤海郡，但以安作則。
中外多賢良，選及僕罔測。
豈非老不死，可以賊擊賊。
初非欲勝之，化誘盡籌畫。
頑冥終不回，不免出兵革。
猶非殺爲威，止欲就擒獲。
竟未始血刃，獻囚不獻馘。
精別分死生，不失我心測。
或不以事觀，浮言肆虛嚇。
語穽險且危，聞者轉相惑。
非望復非才，宜不見浮格。
成虎而鑠金，莫辯只自默。
偶爾事倖成，不至大差忒。
免罪已踰分，何勞被恩澤。
感公成人美，古調鳴嘖嘖。
僕以瓦釜酬，自笑言啞啞。